Erling Ask

Erling Ask (1931–2009) var ordfører i Øvre Eiker kommune i perioden 1990–1995. Han representerte Arbeiderpartiet og kom inn i kommunestyret i 1975. Fra 1980 satt han i formannskapet i kommunen, og fra 1984 til 1989 var han varaordfører. Til sammen ble det 24 år i kommunestyret, og han hadde en lang rekke offentlige verv i denne tiden, blant annet var han leder av forliksrådet og eldrerådet. For sin innsats fikk han KS-medaljen og han var æresmedlem av Det norske Arbeiderparti.

 Biografi 
Erling Ask gikk i bakerlære som ung og ble faglært baker. Han fikk deretter jobb som baker hos Delmar Villars på Vestfossen. Her møtte han Inger, som han giftet seg med og fikk to barn med, og han ble boende her resten av livet. Helt fra unge år var han opptatt av rett og rettferdighet, og han meldte seg inn i fagforeningen Norsk Nærings- og Nytelsesmiddelarbeiderforbund. Da han siden byttet jobb og kom til Mjøndalen gummivarefabrikk (Viking-Mjøndalen AS), ble han valgt til klubbleder, et verv han hadde i mange år. Han var også medlem av forbundsstyret i Norsk Kjemisk Industriarbeiderforbund.

En periode var han også tiltakskonsulent for næringsutvikling i Øvre Eiker.

Han er gravlagt ved Haug kirke 

 Kilder 
 Anders B. Werp: Nekrolog: Erling Ask i Aftenposten Kultur torsdag 30. juli 2009 side 15. 

 Referanser 

 Eksterne lenker 
 Roy Hansen: Et verdig farvel med en foregangsmann
 Minneord om Erling Ask hos eikernytt.no 



Kategori:Ordførere i Øvre Eiker
Kategori:Ap-ordførere i Buskerud
Kategori:Personer fra Fjaler kommune
Kategori:Personer fra Øvre Eiker kommune
Kategori:Fødselsdato ikke oppgitt